
Parlamentul  României

Camera  Deputaţilor
Comisia pentru sănătate  şi familie
                        Nr. 28/ 175 / 3 iunie 2010                                      

BIROULUI PERMANENT 

AL

CAMEREI DEPUTAŢILOR,

   Vă înaintăm raportul asupra propunerii legislative privind identificarea, diagnosticarea şi tratarea copiilor afectaţi de tulburări din spectrul autist (Plx 190/2010) şi asupra propunerii legislative privind organizarea şi funcţionarea activităţilor şi practicilor de terapie centrate pe tulburări din spectrul autist (Plx 145/2010). Propunerea legislativă privind identificarea, diagnosticarea şi tratarea copiilor afectaţi de tulburări din spectrul autist (Plx 190/2010) a fost respinsă de Senat în şedinţa din 13 aprilie  2010 în calitate de primă Cameră sesizată, şi  trimisă comisiei  pentru examinare, în fond, cu adresa  nr.PLx 190 din 19 aprilie 2010, Camera Deputaţilor fiind Cameră decizională. Propunerea legislativă privind organizarea şi funcţionarea activităţilor şi practicilor de terapie centrate pe tulburări din spectrul autist  (Plx 145/2010) a fost respinsă de Senat în şedinţa din 29 martie  2010 în calitate de primă Cameră sesizată, şi  trimisă comisiei  pentru examinare, în fond, cu adresa  nr.PLx 145 din 7 aprilie 2010, Camera Deputaţilor fiind Cameră decizională. 

La întocmirea raportului comisia a avut în vedere avizul Consiliului Legislativ nr. 1309/17.11.2009, punctul de vedere al Guvernului înregistrat la Senat sub nr. L26/2.3.2010, avizul Comisiei pentru egalitate de şanse pentru femei şi bărbaţi nr. 37/43 din 227 aprilie 2010, avizul Comisiei juridice, de disciplină şi imunităţi Plx 190/2010 din 27 aprilie 2010, avizul Comisiei pentru drepturile omului, culte şi problemele minorităţilor naţionale  Plx 190 din 27 aprilie 2010, avizul Consiliului Legislativ nr.1204/19.10.2009, punctul de vedere al Guvernului înregistrat la Senat sub nr. L 650/10.02.2010, avizul Comisiei pentru egalitate de şanse pentru femei şi bărbaţi nr.37/386 din 21 aprilie 2010 şi punctul de vedere al Ministerului Sănătăţii nr.34352 din 31.05.2010.

În raport de obiectul şi conţinutul său, propunerile legislative  fac parte din categoria legilor ordinare în conformitate cu prevederile articolului 73 din Constituţia României, republicată.

PREŞEDINTE,

RODICA NASSAR

Parlamentul  României

Camera  Deputaţilor
Comisia pentru sănătate  şi familie
                                                                                             Nr. 28/ 175/ 3 iunie 2010
R A P O R T
asupra propunerii legislative privind identificarea, diagnosticarea şi tratarea copiilor afectaţi de tulburări din spectrul autist (Plx 190/2010) şi asupra propunerii legislative privind organizarea şi funcţionarea activităţilor şi practicilor de terapie centrate pe tulburări din spectrul autist (Plx 145/2010)

 1. Cu adresa nr. Plx 190 din 19 aprilie  2010 Comisia pentru sănătate şi familie a fost sesizată cu dezbaterea propunerii legislative privind identificarea, diagnosticarea şi tratarea copiilor afectaţi de tulburări din spectrul autist (Plx 190/2010), respinsă de Senat în şedinţa din 13 aprilie  2010 în calitate de primă Cameră sesizată, Camera Deputaţilor fiind Cameră decizională. Cu adresa nr. Plx 145 din 7 aprilie 2010 Comisia pentru sănătate şi familie a fost sesizată cu dezbaterea propunerii legislative privind organizarea şi funcţionarea activităţilor şi practicilor de terapie centrate pe tulburări din spectrul autist (Plx 145/2010), repinsă de Senat în şedinţa din 29 martie  2010 în calitate de primă Cameră sesizată, Camera Deputaţilor fiind Cameră decizională.

La întocmirea raportului comisia a avut în vedere avizul Consiliului Legislativ nr. 1309/17.11.2009, punctul de vedere al Guvernului înregistrat la Senat sub nr. L26/2.3.2010, avizul Comisiei pentru egalitate de şanse pentru femei şi bărbaţi nr. 37/43 din 227 aprilie 2010, avizul Comisiei juridice, de disciplină şi imunităţi Plx 190/2010 din 27 aprilie 2010, avizul Comisiei pentru drepturile omului, culte şi problemele minorităţilor naţionale  Plx 190 din 27 aprilie 2010, avizul Consiliului Legislativ nr.1204/19.10.2009, punctul de vedere al Guvernului înregistrat la Senat sub nr. L 650/10.02.2010, avizul Comisiei pentru egalitate de şanse pentru femei şi bărbaţi nr.37/386 din 21 aprilie 2010 şi punctul de vedere al Ministerului Sănătăţii nr.34352 din 31.05.2010.

 2. În raport de obiectul şi conţinutul său, propunerile legislative fac parte din categoria legilor ordinare în conformitate cu prevederile articolului 73 din Constituţia României, republicată. Prin propunerile legislative menţionate se urmăreşte stabilirea procedurii de identificare, diagnosticare şi tratament a copiilor afectaţi de tulburări din spectrul autist. Se mai intenţionează crearea cadrului legal privind organizarea şi funcţionarea activităţilor şi practicilor de terapie centrate pe tulburări din spectrul autist.

3. Comisia pentru sănătate şi familie a dezbătut propunerile legislative menţionate în şedinţa din 1 iunie 2010. Din partea Ministerului Sănătăţii a participat domnul secretar de stat Cristian Anton Irimie. La şedinţa comisiei au participat 18 deputaţi din cei 18 membri ai comisiei. Raportul comisiei a fost adoptat cu unanimitate de voturi.


4. În urma dezbaterilor, Comisia pentru sănătate şi familie propune plenului Camerei Deputaţilor respingerea propunerii legislative privind identificarea, diagnosticarea şi tratarea copiilor afectaţi de tulburări din spectrul autist (Plx 190/2010) şi a propunerii legislative privind organizarea şi funcţionarea activităţilor şi practicilor de terapie centrate pe tulburări din spectrul autist (Plx 145/2010) pentru următoarele argumente:


-iniţiatorii nu precizează sursele de finanţare necesare aplicării normelor propuse;


-există o serie de formulări neclare care pot duce la interpretări diferite;


-prin propunerile menţionate, identificarea, diagnosticarea şi tratarea copiilor afectaţi de tulburări din spectrul autist nu se realizează într-un mod holistic aşa cum ar fi corect;


-o parte din dispoziţiile propunerilor legislative menţionate au fost preluate la întocmirea raportului favorabil referitor la Plx 189/2010 privind serviciile specializate de sănătate, educaţie şi sociale adresate copiilor şi adulţilor cu tulburări din spectrul autist şi al tulburărilor asociate.

PREŞEDINTE,

RODICA NASSAR
Amendamente respinse la PL-x nr. 190/2010

Propunere legislativă privind identificarea, diagnosticarea şi tratarea copiilor afectaţi de tulburări din spectrul autist, Autor amendamente Deputat PD-L Ioan-Nelu BOTIŞ

	Nrcrt
	Text iniţial
	Text amendament
	Motivare
	Camera Decizională

	1.
	Art.1-art. 9
	După articolul 9 se introduce un capitol separat, capitolul al- II-lea, cu următorul conţinut:

Capitolul II

Educaţia şi integrarea socio-şcolară a persoanelor cu tulburări din spectrul autist

Art.10 

alin(1) Copiii, adolescenţii şi adulţii diagnosticaţi cu o tulburare din spectrul autist au dreptul să fie integraţi în învăţământul preşcolar, şcolar, gimnazial, liceal şi universitar de masă.

alin.(2) Copiii, adolescenţii şi adulţii diagnosticaţi cu o tulburare din spectrul autist au dreptul să urmeze cursurile tuturor formelor de învăţământ de masă asistaţi de un însoţitor şcolar care să spijine procesul de integrare. 

alin.(3) În sensul prezentei legi, prin “însoţitor şcolar” se înţelege părintele, asistentul personal, tutorele, educatorul care urmeaza cursuri de formare pentru însoţirea şcolară sau un terapeut autorizat de organele abilitate şi supervizat de un medic psihiatru pediatru sau de un Centru de Recuperare. 

alin.(4) Însoţitorul şcolar are obligaţia de a respecta indicaţiile făcute de echipa terapeutică din Centrul de Recuperare şi de a-şi însuşi tehnici eficiente care să îi permită să contribuie activ la recuperarea socială a persoanei cu tulburări din spectrul autist pe care o asistă. Activitatea acestuia va fi analizată trimestrial de membrii echipei terapeutice din cadrul unui Centrul de Recuperare

alin.(5) Însoţitorul şcolar are obligaţia de a urma cursuri speciale susţinute de Centrele de Recuperare, Agenţiile pentru Ocuparea Forţei de Muncă şi/sau Ministerul Educaţiei şi Învăţământului şi are obligaţia de a implementa programele terapeutice specifice.

alin.(6) Asistenţii personali ai copiilor cu tulburări din spectrul autist pot însoţi copiii în unităţile de învăţământ preşcolar după ce au absolvit un curs de formare. 

alin.(7) Persoanele cu tulburări din spectrul autist integrate în învăţământul de masă în ciclul primar, gimnazial şi liceal sunt sprijinite de un însoţitor şcolar specializat angajat de autorităţile publice locale.

alin.(8) În cazul în care medicul specialist împreună cu echipele terapeutice, prin interviuri cu familia, discuţii cu cadrele didactice, analizarea progreselor făcute de elev şi vizite în unităţile de învăţământ constată ineficienţa însoţitorului şcolar ca parte a procesului de integrare în învăţământul de masă pot propune, în baza unui raport socio-psihologic, angajarea altui însoţitor şcolar.

alin.(9) Fişa postului însoţitorului şcolar cuprinde:

(a) Însoţitorul şcolar preia copilul de la domiciliu şi îl însoţeşte la unitatea de învăţământ la care este înscris.

(b) participă la cursuri alături de copil şi îi oferă sprijin când este cazul folosind tehnicile însuşite în cadrul cursurilor organizate de centrele de recuperare, Agenţiile pentru Ocuparea Forţei de Muncă  şi Ministerul Educaţiei şi Învăţământului.

(c) colaborează cu cadrele didactice, familia şi echipa terapeutică monitorizând progresele copilului.

(d) Este parte integrantă a echipei terapeutice şi furnizează celorlalţi membri ai echipei informaţii scrise sau în format electronic legate dificultăţile şi progresul înregistrat de copil. 

Art.11.

alin.(1) Integrarea în învăţământul de masă a unei persoane diagnosticată cu o tulburare din spectrul autist se face în baza recomandării scrise din partea unui medic psihiatru sau, după caz, a unei echipe terapeutice formată din cel puţin un medic, un psiholog  şi un asistent social din cadrul unui centru de recuperare.

alin.(2) Medicul psihiatru sau echipa terapeutică face recomandarea scrisă de integrare în învăţământul de masă în urma unui examen complex pe arii de dezvoltare în cadrul căruia persoana cu o tulburare din spectrul autist face dovada însuşirii abilităţilor cognitive, sociale, de comunicare şi limbaj minime, corespunzătoare vârstei, care să îi permită integrarea în învăţământul de masă cu sprijinul însoţitorului, familiei şi al cadrelor didactice.

alin.(3) În cazul în care în urma examinării persoana cu o tulburare din spectrul autist nu întruneşte criteriile stabilite de medicul psihiatru sau echipa terapeutică care să îi permită integrarea şcolară în învăţământul de masă, părinţii sau tutorii legali au are dreptul de a solicita o nouă examinare ori de câte ori progresul terapeutic înregistrat de copilul, adolescentul sau adultul cu o tulburare din spectrul autist justifică repetarea examinării.

alin.(4) Copiii, adolescenţii şi adulţii cu tulburări din spectrul autist au dreptul să beneficieze de suport vizual suplimentar necesar participării la cursuri. 

alin.(5) Cadrele didactice din şcolile de masă în care sunt integraţi copiii cu tulburări din spectrul autist au dreptul să solicite şi să beneficieze de informaţii despre tipurile de terapii urmate de persoana cu tulburări din spectrul autist, de material suportiv şi de consiliere.

alin.(6) În intervalul de timp în care persoana cu tulburări din spectrul autist urmează terapii incluzive specifice într-un centru de recuperare, în vederea integrării în învăţământul de masă, are dreptul de a participa la cursuri şi în cadrul unităţilor de învăţământ special cu însoţitor, sau în clase de preintegrare, special constituite, în centrele de recuperare. 

alin.(7) Clasele speciale de preintegrare sunt clase speciale constituite pe grupe de vârstă în şcolile speciale sau/şi în centrele de recuperare în care persoanelor cu tulburări din spectrul autist li se predau abilităţile de participare la curs în vederea integrării în învăţământul de masă.

alin.(8) După caz, persoanele cu tulburări din spectrul autist integrate în învăţământul de masă pot beneficia de sprijinul şi resursele claselor speciale de preintegrare. 

Art.12

alin.(1) Clasele speciale de preintegrare sunt organizate pe sistemul TEACHH în şcoli de masă, şcoli speciale, grădiniţe şi Centre de Recuperare, cel puţin una în fiecare judeţ, pentru copiii cu tulburări uşoare şi pentru recuperarea cărora este esenţială integrarea în învăţământul de masă. Funcţionarea acestora este asigurată de Consiliile Judeţene.

alin.(2) Activitatea în clasele speciale de preintegrare în care accentul se pune pe însuşirea abilităţilor de participare la lecţii este susţinută de personalul centrelor de recuperare, psihopedagogi, educatori, tutori, învăţători sau profesori şi este supervizată de un psiholog.

alin.(3) Persoanele cu tulburări din spectrul autist au dreptul de a repeta clasa atunci când medicul psihiatru şi/sau echipa terapeutică decid că acest demers are utilitate terapeutică.

alin.(4) Odată integrate în învăţământul de masă, persoanele cu tulburări din spectrul autist beneficiază de toate drepturile prevăzute de legislaţia în vigoare pentru copiii cu cerinţe educative speciale (CES).

Art.13

alin.(1) Elevii cu tulburări din spectrul autist integraţi în învăţământul de masă beneficiază complementar de serviciile unui profesor de sprijin în clasă, profesor itinerant, servicii de compensare-corectare specifice desfăşurate în cabinete şi centre din şcoală sau în afara şcolii obişnuite (logopedie, reeducare neuro-motorie, psihoterapie, etc), în funcţie de nevoi. 

alin.(2) În vederea facilitării procesului de integrare, în strânsă colaborare cu însoţitorul, cadrele didactice au obligaţia de a invita copilul să participe activ la lecţii, de a defini sarcinile, de a oferi sprijin gradual secventializând sarcinile, şi de a întări comportamentul pozitiv al copilului.

alin.(3) Unităţile de învăţământ de masă în care sunt integrate persoanele cu tulburări din spectrul autist pot beneficia de sprijinul instituţiilor de protecţie socială, al altor organizaţii de stat şi particulare, al societăţilor de binefacere, al persoanelor fizice sau juridice din ţară şi din străinătate, pentru stimulare, compensare şi recuperare a deficienţelor.

alin.(4) Ministerul Muncii şi Protecţiei Sociale, împreună cu alte organisme guvernamentale sau neguvernamentale cu preocupari în domeniu, asigură integrarea în viaţa activă, în forma corespunzătoare de muncă, a absolvenţilor învăţământului integrat, potrivit calificării obţinute şi în condiţiile prevăzute de legislaţia în vigoare.

Art.14 

alin(1) Persoanele cu tulburări din spectrul autist diagnosticate cu (Autism infantil; Sindromul Rett; Tulburarea dezintegrativă a copilăriei; Tulburarea Asperger; Tulburări pervazive de dezvoltare nespecificate -Autismul atipic) sunt încadrate în gradul de handicap grav şi beneficiază de toate drepturile ce decurg din această încadrare prevăzute de legislaţia în vigoare până la recuperarea totală demonstrată prin obţinerea unui nivel de autonomie corespunzător vârstei cronologice. 

alin.(2) În cazul în care în urma terapiei, copilul cu o tulburare din spectrul autist trece dintr-un grad de handicap grav – în alt grad de handicap (accentuat, uşor) şi îşi pierde dreptul la asistent personal conferit de încadrarea în gradul de handicap “grav”, îşi păstrează dreptul la “însoţitorul şcolar” care implementează terapia de integrare până la împlinirea vârstei de 14 ani sau la absolvirea ciclului gimnazial. 

alin.(3) “Însoţitorii şcolari” sunt angajaţi de administraţiile publice locale pe posturile eliberate de asistenţii personali. 

alin.(4) În cazul în care procesul de integrare şcolară în învăţământul de masă eşuează, persoanele cu tulburări din spectrul autist au dreptul de a urma cursurile unităţilor de învăţământ special, beneficiind de toate drepturile prevăzute de legislaţia în vigoare.
	În forma propusă de iniţiator proiectul nu este complet şi nu reglementează decât identificarea persoanelor cu tulburări din spectrul autist, fără a prevedea recuperarea şi integrarea socio-şcolară a acestora. Din această cauză, organele legislative riscă să fie nevoite să revină cu amendamente imediat după promulgarea legii în forma actuală. Amendamentele propuse au ca scop elaborarea unei legi cât mai complexe care să vizeze tratarea globală a persoanelor cu TSA şi asigurarea unei protecţii reale în vederea recuperării. Astfel, în vederea integrării socio-şcolare s-a impus ca necesitate abandonarea practicii izolării elevilor cu deficiente în instituţii segregate, care formează indivizi insuficient adaptaţi pentru a face faţă exigenţelor societăţii. Conceptul de integrare şcolară în învăţământul de masă este parte a intervenţiei terapeutice asupra copilului diagnosticat cu autism. Conceptul de integrare şcolară, pentru un copil cu potenţial, susţine că acesta are dreptul sa fie in compania copiilor normali, în aşa fel încât să poată învăţa comportamente sociale adecvate pe care să şi le însuşească gradual în procesul de dezvoltare. Pentru a profita de această oportunitate copilul trebuie integrat în învăţământul de masă pentru a se putea adapta la viaţa socială. Educaţia integrată este o replică a sistemului de învăţământ clasic. Prin modul de organizare şi alte caracteristici răspunde nevoilor educaţionale ale tuturor copiilor cu tulburări din spectrul autist. La baza constituirii acestei forme de educaţie care funcţionează peste tot în lumea occidentală stau: respectarea “Drepturilor fundamentale ale copilului”;  principiul “educaţiei pentru toţi copiii”; principiul “integrării” şi “normalizării”; pedagogia suportivă şi discriminarea pozitivă; principiul “individualizării educaţiei” şi “egalizării şanselor de acces la educaţie a tuturor copiilor” indiferent de CES (cerinţe educative speciale) etc. În vederea finalizării procesului de recuperare şi integrare socială, copiii cu tulburări din spectrul autist au nevoie în primii VIII ani de suport terapeutic în învăţâmântul de masă şi acesta se concretizează prin prezenţa la cursuri a unui asistent personal specializat – în ciclul preşcolar şi a unui însoţitor şcolar specializat în integrarea socio-şcolară a persoanelor cu tulburări din spectrul autist – în ciclul primar, gimnazial şi liceal. Aceaste amendamente au drept scop protecţia reală a persoanelor cu tulburări din spectrul autist şi creşterea şanselor de recuperare ale acestora.


	Camera Deputaţilor

	2. 
	
	După capitolul II, se introduce un nou capitol, capitolul III, cu următoru conţinut: 

Capitolul III

Modalitatea de decontare a terapiei de recuperare a persoanelor cu tulburări din spectrul autist

Art.15 Practicile şi procedurile de care beneficiază persoanele tratate de medicii, psihologii, psihoterapeuţii, psihopedagogii practicieni sau paraprofesionişti sunt stabilite de Ministerul Sănătăţii Publice şi de Casa Naţională de Asigurări de Sănătate, sunt prevăzute în contractul cadru şi sunt decontate din fondul naţional unic de asigurări sociale de sănătate

 Art.16 Numărul de ore de terapie de care are nevoie o persoană cu tulburări din spectrul autist este stabilit pe baza evaluării complexe de către practicianul de terapii centrate pe autism care a evaluat cazul.
 Art.17. Pe baza evaluării complexe din care reiese gradul de afectare al pacientului pe toate ariile de dezvoltare, practicianul de terapii centrate pe autism recomandă în scris un număr de ore de terapie de care pacientul va beneficia în decursul unei luni calendaristice. Recomandarea va fi aprobată de un medic psihiatru agreat de Casa Naţională de Asigurări de Sănătate

Art.18. Medicul psihiatru care avizează recomandarea practicianului de terapii centrate de autism nu poate respinge solicitarea acestuia decât în baza unei analize argumentative din care să reiasă faptul că persoana cu tulburări din spectrul autist are nevoie în vederea  recuperării de un număr mai mare sau mai mic de ore de terapie.

Art.19. Numărul de ore de terapie de care are nevoie în vederea recuperării şi ameliorării calităţii vieţii o persoană cu tulburări din spectrul autist poate fi modificat trimestrial în baza unui raport complex de evaluare fundamentat pe analiza progresului terapeutic.
	În prezent, majoritatea persoanelor cu autism sunt tratate în centrele înfiinţate de ONG-uri de către echipe formate din profesionişti şi paraprofesionişti supervizaţi, dat fiind faptul că profesioniştii, atât cei din instituţii cât şi cei care lucrează în cabinete proprii  nu fac faţă din punct de vedere numeric numărului mare de persoane cu TSA. Precizăm că majoritatea copiilor diagnosticaţi cu o tulburare din spectrul autist au nevoie în primii ani de 4-8 ore de terapie de recuperare pe zi. În forma propusă, proiectul de lege nu stipulează clar câte ore de terapie sunt decontate de CNAS în beneficiul unei persoane cu tulburare din spectrul autist. Numărul de ore de terapie efectuat reprezintă un aspect esenţial în recuperarea persoanelor afectate de TSA, fiind în raport direct cu şansele de recuperare totală. Deoarece numărul de ore de terapie de care are nevoie o persoană afectată în vederea recuperării este variabil în funcţie de vârstă, tipul tulburării şi gradul de afectare (de la 16 – 160  de ore pe lună), este necesar ca circuitul de stabilire al numărului de ore de terapie gratuită la care are dreptul o persoană cu tulburare din spectrul autist să fie prevăzut în lege.   
	


Amendamente respinse la PL-x nr. 145/2010

  Propunere legislativă privind organizarea şi funcţionarea activităţilor şi practicilor de terapie centrate pe tulburări din spectrul autist, Autor amendamente Deputat PD-L Ioan-Nelu BOTIŞ

	Nr. crt
	Text iniţial
	Text amendament
	Motivare
	Camera Decizională

	1.
	Art. 3 “Principalele terapii comportamentale, care şi-au dovedit eficienţa în recuperarea şi sau ameliorarea calităţii vieţii pacienţilor diagnosticaţi cu TSA sunt terapiile ABA (Applied Behavioral Analysis) PECS (Picture Exchange Communication System) şi TEACCH (Treatment and Education of Autistic and Related Communication Handicapped Children). Alături de aceste terapii, se înscriu şi metodele terapeutice Macquire sau cele utilizate de alţi specialişti în domeniul autismului (metoda MIFNE, terapia de tip PEX sau TICI, terapia hiperbarică etc.)”
	Art.3 se modifică şi va avea următorul conţinut:

Art.3. Principalele terapii comportamentale care şi-au dovedit eficienţa în recuperarea şi/sau ameliorarea calităţii vieţii pacienţilor diagnosticaţi cu TSA sunt terapiile ABA (Analiza Comportamentală Aplicată), PECS (Sistemul de Comunicare Vizual prin Pictograme) şi TEACCH (Tratamentul şi Educaţia Copiilor cu Autism şi Deficienţe de Comunicare Conexe). Alături de aceste terapii se înscriu şi metoda Mifne şi RDI (Intervenţie prin Dezvoltarea Relaţionării). Alte metode de terapie vor putea fi decontate prin Casa Naţională de Asigurări numai după ce vor fi fundamentate ştiinţific prin studii validate recunoscute de comunitatea internaţională.
	În actuala formă articolul de lege conţine terapii inexistente pe care le propune spre decontare: precum “TICI” şi “PEX”, dar şi terapii care nu şi-au dovedit eficienţa nicăieri în lume prin studii validate ştiinţific – precum “terapia hiperbarică”, extrem de controversată şi în Statele Unite ale Americii unde este considerată insuficient studiată şi riscantă. De asemenea, la terapiile propuse spre decontare se adaugă un “etc” care nu are ce căuta într-o lege şi care lasă lor interpretărilor şi posibilităţii de decontare a unor practici şi terapii care nu şi-au dovedit ştiinţific eficienţa. În legile româneşti nu au ce căuta termeni în alte limbi decât limba română. 
	Camera Deputaţilor

	2. 
	Art. 4 (1)Activităţile şi practicile de terapie centrată pe autism pot fi exercitate de următoarele categorii profesionale, în condiţiile prevăzute de lege: 

a) psihologi

b) psihoterapeuţi

c) psihopedagogi

d) medici

(2) “Pentru a deveni practicieni de terapie centrată pe autism – comportamentală sau metode derivate, persoanele prevăzute la alin. (1) sunt obligate să posede autorizaţia de liberă practică eliberată, conform legii, de Ministerul Sănătăţii cu avizul Centrului de Perfecţionare în Domeniul Sanitar”
	Articolul 4 se modifică şi va avea următorul conţinut:

Art.4 alin.(1) Activităţile şi practicile de terapie centrată pe autism pot fi exercitate de următoarele categorii profesionale, în condiţiile prevăzute de lege: 

a) psihologi

b) psihoterapeuţi

c) psihopedagogi

d) medici

e) paraprofesionisti care au urmat o formare regementata de Colegiul Psihologilor din România şi Ministerul Sănătăţii Publice
alin.(2) Pentru a deveni practicieni de terapie centrată pe autism – comportamentală sau metode derivate, persoanele prevăzute la alin. (1) sunt obligate să posede autorizaţia de liberă practică eliberată, conform legii, de Ministerul Sănătăţii cu avizul Centrului de Perfecţionare în Domeniul Sanitar, iar persoanele prevazute la punctul e) - diplome care sa ateste dreptul de practicare a terapiilor centrate pe autism în regim de supervizare
	Persoanele afectate de autism nu trăiesc doar în marile oraşe ci şi în oraşele mici şi satele romîneşti unde nu există profesionişti sau dacă există numărul lor este mult insuficient în raport cu numărul mare de persoane cu TSA şi nevoile terapeutice ale acestora. Şi în prezent, terapia cu copiii cu TSA este desfăşurată în proporţie copleşitoare de paraprofesionişti care au urmat cursuri de formare recunoscute de forurile abilitate şi care lucrează sub supervizare. Neincluderea acestora în prezenta lege conduce la o discriminare nepermisă a persoanelor cu TSA în funcţie de localitatea de domiciliu. 

	3.
	Art. 5 Autorizaţia de liberă practică de terapie centrată pe autism se eliberează pe baza următoarelor acte:

a) diploma eliberată de instituţia de învăţămînt superior sau atestatul/certificatul de pregătire specifică în domeniu

b) certificatul de cazier fiscal

c) certificate de sănătate

d) avizul Asociaţiei Psihoterapeuţilor din România”
	Articolul 5 se modifică şi va avea următorul conţinut :

Art.5 Autorizaţia de liberă practică de terapie centrată pe autism se eliberează pe baza următoarelor acte:

a) diploma eliberată de instituţia de învăţămînt superior sau atestatul/certificatul de pregătire specifică în domeniu

b) certificatul de cazier fiscal

c) certificate de sănătate

d) avizul Asociaţiei    Psihoterapeuţilor din România

e) dovada că a parcurs o formare in terapii centrare pe autism, certificata de Ministerul Sănătăţii, prin  Colegiul Medicilor din România sau Colegiul Psihologilor din România

	Absolvirea unei facultăţi de profil nu conferă profesioniştilor în psihologie o pregătire specifică în terapia persoanelor cu autism, “autismul” fiind predat doar ca şi concept, împreună cu alte tulburări de etiologie şi manifestări diferite.  Terapiile centrate pe autism sunt specifice si necesita o pregatire speciala, cu atît mai mult cu cît în România nu există o tradiţie în predarea  metodelor terapeutice specifice în tulburările sin spectrul autist, ele nefiind incluse în curricula facultăţilor de psihologie.

	4.
	Art. 6 Practicianul de terapie centrată pe autism, comportamentală sau metode derivate etc., care nu posedă diplomă de psiholog, psihoterapeut sau psihopedagog este obligat să efectueze o pregătire specifică, de scurtă durată recunoscută de Ministerul Sănătăţii, corespunzătoare standardelor ocupaţionale aprobate prin reglementările legale în vigoare

	Articolul 6 se elimină
	Articolul este redundant, pregătirea acesator categorii profesionale şi paraprofesionale este reglementată la art. 2, 3 şi 4 din prezentul proiect de lege.

	5
	Art. 7 (1) “Practicianul de terapii centrate pe autism care nu este medic, psiholog, psihoterapeut sau psihopedagog nu poate exercita anumite activităţi şi practice medicale stabilite de Ministerul Sănătăţii Publice şi Colegiul Medicilor din România”

(2)Practicienii autorizaţi în domeniul terapiilor centrale pe autism, care nu sunt medici, psihologi, psihoterapeuţi sau psihopedagogi pot intervene, după caz, în completarea şi/sau continuarea terapiilor comportamentale, conform unor reguli precise de procedură, la recomandarea scrisă a unui medic, psiholog, psihoterapeut sau psihopedagog.
	Articolul 7 se modifică şi va avea următorul conţinut:

Alin. (1) Practicianul de terapii centrate pe autism care nu este medic, psiholog, psihoterapeut sau psihopedagog poate exercita anumite activităţi şi practici medicale stabilite de Ministerul Sănătăţii Publice şi Colegiul Medicilor din România, în baza calificărilor obţinute, şi a condiţiilor impuse de regimul de supervizare
Alin. (2) se elimină
	În forma propusă articolul de lege  este extrem de vag, în sensul că specifică doar că paraprofesioniştii nu pot exercita anumite activităţi, fără a preciza care anume.

Tipul de activităţi şi practice pe care le pot exercita paraprofesioniştii sunt conţinute în aliniatul 1

	6
	Art. 8 Practicianul de terapii centrate pe autism are dreptul să folosească numai cunoştinţele, mijloacele şi metodele pentru care este autorizat şi atestat conform standardului ocupaţional aprobat din domeniul respectiv  
	Art. 8  se elimină
	În România drepturile şi obligaţiile diferitelor categorii profesionale sunt deja reglementate, iar practicianul de terapii centrate pe autism, ca orice alt profesionist,  acţionează în limitele oferite de diplomele obţinute fără a fi  nevoie de un articol de lege special care să îi spună cum să îşi folosească cunoştinţele. 

	7
	Art.9

Alin.(2) Medicii, psihologii, psihoterapeuţii sau psihopedagogii practicieni de terapii centrate pe autism, comportamentale sau metode derivate, îşi pot organiza cabinete conform legii.
	Alineatul (2) al articolului 9 se modifică şi va avea următorul conţinut:

Alin.(2)Medicii, psihologii, psihoterapeuţii sau psihopedagogii practicieni de terapii centrate pe autism, comportamentale sau metode derivate, îşi pot organiza cabinete conform legii. Paraprofesioniştii au dreptul să lucreze în centre, ONG-uri sau la domiciliul copilului sub supervizarea instituţiei care a emis diploma sau a unui profesionist cu drept de supervizare.
	În România drepturile şi obligaţiile diferitelor categorii profesionale sunt deja reglementate, iar practicianul de terapii centrate pe autism, ca orice alt profesionist,  acţionează în limitele oferite de diplomele obţinute fără a fi  nevoie de un articol de lege special care să îi spună cum să îşi folosească cunoştinţele.

	8
	Art. 14 Practicile şi procedurile de care beneficiază persoanele tratate de medicii, psihologii, psihoterapeuţii sau psihopedagogii practicieni sunt stabilite de Ministerul Sănătăţii Publice şi de Casa Naţională de Asigurări de Sănătate, sunt prevăzute în contractul cadru şi sunt decontate din fondul naţional unic de asigurări sociale de sănătate
	Articolul 14 se modifică şi va avea următorul conţinut:

 Art. 14 Practicile şi procedurile de care beneficiază persoanele tratate de medicii, psihologii, psihoterapeuţii, psihopedagogii practicieni sau paraprofesionişti sunt stabilite de Ministerul Sănătăţii Publice şi de Casa Naţională de Asigurări de Sănătate, sunt prevăzute în contractul cadru şi sunt decontate din fondul naţional unic de asigurări sociale de sănătate
	În prezent, majoritatea persoanelor cu autism sunt tratate în centrele înfiinţate de ONG-uri de către echipe formate din profesionişti şi paraprofesionişti supervizaţi, dat fiind faptul că profesioniştii, atât cei din instituţii cât şi cei care lucrează în cabinete proprii  nu fac faţă din punct de vedere numeric numărului mare de persoane cu TSA. Precizăm că majoritatea copiilor diagnosticaţi cu o tulburare din spectrul autist au nevoie în primii ani de 4-8 ore de terapie de recuperare pe zi.  

	Capitolul  III 
	După capitolul III (art.14) se adaugă un nou capitol III1 cu cu următorul conţinut:

Art.141 alin.(1) Numărul de ore de terapie de care are nevoie o persoană cu tulburări din spectrul autist este stabilit pe baza evaluării complexe de către practicianul de terapii centrate pe autism care a evaluat cazul.Pe baza evaluării complexe din care reiese gradul de afectare al pacientului pe toate ariile de dezvoltare, practicianul de terapii centrate pe autism recomandă în scris un număr de ore de terapie de care pacientul va beneficia în decursul unei luni calendaristice. Recomandarea va fi aprobată de un medic psihiatru agreat de Casa Naţională de Asigurări de Sănătate”

alin.(2)Medicul psihiatru care avizează recomandarea practicianului de terapii centrate de autism nu poate respinge solicitarea acestuia decât în baza unei analize argumentative din care să reiasă faptul că persoana cu tulburări din spectrul autist are nevoie în vederea  recuperării de un număr mai mare sau mai mic de ore de terapie.

alin.(3) Numărul de ore de terapie de care are nevoie în vederea recuperării şi ameliorării calităţii vieţii o persoană cu tulburări din spectrul autist poate fi modificat trimestrial în baza unui raport complex de evaluare fundamentat pe analiza progresului terapeutic.

	 În forma propusă, proiectul de lege nu stipulează clar câte ore de terapie sunt decontate de CNAS în beneficiul unei persoane cu tulburare din spectrul autist. Numărul de ore de terapie efectuat reprezintă un aspect esenţial în recuperarea persoanelor afectate de TSA, fiind în raport direct cu şansele de recuperare totală. Deoarece numărul de ore de terapie de care are nevoie o persoană afectată în vederea recuperării este variabil în funcţie de vârstă, tipul tulburării şi gradul de afectare (de la 16 – 160 de ore pe lună), este necesar ca circuitul de stabilire al acestuia să fie prevăzut în lege.  

	10 
	Capitolul IV – Organizaţii profesionale ale practicienilor de terapii centrate pe autism şi controlul exercitării activităţii
	Capitolul IV din proiectul de lege se elimină în întregime în forma propusă şi se înlocuieşte după cum urmează:  

Capitolul IV

Depistarea precoce a persoanelor cu tulburări din spectrul autist

Art.15 Tulburările din spectrul autismului (TSA) sunt tulburări de dezvoltare de origine neurobiologică şi care, deşi apar cu diferite grade de severitate, au întotdeauna un efect potenţial devastator asupra integrării sociale a indivizilor cu această tulburare şi a familiilor lor.

Art.16 alin. (1) Screening, în sensul prezentei legi, înseamnă testarea fiecărui copil în vârstă de până în 20 de luni de la naştere de către medicul de familie, pentru a se depista eventualele caracteristici care l-ar putea situa în spectrul autist.

Alin (2) Screeningul se va efectua pe baza scalei M-CHAT (listă modificată cu verificările necesare pentru depistarea autismului la copii), care permite identificarea copiilor cu vârste intre 16-30  luni cu risc de TSA.
Alin. (3)Normele metodologice de aplicare a M-CHAT vor fi stabilite de o Comisie de specialitate, formata la nivelul Ministerului din medici si psihologi, care vor elabora cadrul normativ, strategiile de program, ghidurile sau standardele de practica si procedurile necesare pentru implementarea diferitelor etape ale screeningului de TSA. 
Alin. (4) Medicul de familie are obligatia de a identifica, in urma controalelor periodice si pe baza M-CHAT, copiii cu varste intre 16-30 luni, cu risc de TSA si de a solicita consult de specialitate. 
Alin. (5) În cazul în care apar mai mulţi itemi care conduc la concluzia potrivit căreia copilul prezintă suspiciune de TSA, medicul de familie este obligat să solicite consult de specialitate, ale cărui rezultate îi vor fi comunicate în scris în termen de 30 de zile, de către medicul specialist.

Art.17  Evaluarea de specialitate se va face de către psihologi şi psihiatri, pe baza biletului de trimitere de la medicul de familie. 

Art.18 Scalele de evaluare specifice diagnosticarii TSA vor fi stabilite de o comisie, la nivel de minister, formată din medici specialişti în diagnosticarea TSA.

 Diagnosticarea se va face în baza DSM (manual de diagnostică şi statistică a tulburărilor mentale).

Art.19 Rezultatele evaluării şi diagnosticării vor constitui baza pentru un plan iniţial de intervenţie terapeutică, realizat de catre terapeuti specializati.

Art.20. Medicul de specialitate va recomanda intervenţia terapeutică într-un centru acreditat, cu personal specializat.

Art. 201 În situaţia în care nu se confirmă, dar nici nu se infirma diagnosticul, revenirea pentru un nou consult la medicul de specialitate să nu  fie mai târziu de 90 zile de la data primului consult.  În acest interval, medicul poate solicita copilul la cât mai multe şedinţe pentru a-l putea urmări şi poate să îşi decline competenţa în cazul în care nu se poate pronunţa cu privire la prezenta sau absenta bolii.

Art. 202 alin.(1) Pe baza fişei de evaluare, medicul de specialitate pune diagnosticul şi eliberează scrisoarea medicală în care recomandă intervenţie de specialitate pe parametrii care se constată ca sunt deficitari si recomanda numarul de ore de terapie.

alin.(2) Scrisoarea medicală va fi trimisă, împreună cu fişa de evaluarea a pacientului, medicului de familie, precum si unui centru acreditat specializat în terapii validate ştiiţific în recuperarea copiilor diagnosticaţi cu TSA.

alin.(3) Prin centru acreditat specializat în terapii validate ştiiţific în recuperarea copiilor diagnosticaţi cu TSA se înţelge un centru de terapie şi recuperare care are cel puţin câte un psiholog cu drept de liberă practică, format în terapii validate stiintific in recuperarea copiilor cu TSA, un psihopedagog, logoped, kinetoterapeut şi un asistent social.

alin.(4) Activitatea centrului va fi coordonată de un supervizor specializat in recuperarea copiilor cu TSA.


	Psihologii, psihoterapeuţii, psihopedagogi practicieni şi paraprofesioniştii sunt asimilaţi deja categoriilor profesionale ale căror activităţi sunt reglementate de Colegiul Psihologilor din România, de Ministerul Sănătăţii şi alte organisme afiliate, prin urmare nu este necesară înfiinţarea separată a unui Ordin al practicienilor de terapii centrate pe autism care să consume inutil resurse şi să creeze birocraţie excesivă, obligînd profesioniştii şi paraprofesioniştii să finanţeze un ONG de control suplimentar şi inutil, după cum nu există un Ordin al practicienilor pe terapii centrate pe Sindrom Down, schizofrenie, sau alte dizabilizăţi psihice sau fizice.  

- Autismul este o tulburare de dezvoltare de origine neurobiologică, tulburarea „centrală” dintr-un întreg spectru de tulburări de dezvoltare, spectrul tulburărilor autiste (autism, sindrom Asperger şi tulburări prevazive de dezvoltare-nespecificate altfel); prezintă o largă varietate de manifestări clinice, presupuse a fi rezultatul unor disfunctionalităţi de dezvoltare multifactoriale ale sistemului nervos central sau genetice. Autismul este, în primul rând, o tulburare de comunicare, de relationare cu  cei din jur şi nu un handicap intelectual. Este a treia tulburare în rândul celor mai comune tulburări de dezvoltare, după retardul intelectual şi paralizia cerebrală. 

În România nu există nici o statistică privind numărul de persoane cu  autism (copii, tineri, adulţi), însă dacă se ia în considerare faptul că, în 2003, la Congresul Internaţional Autism Europe de la Lisabona, cercetătorii (Eric Fombonne, Ami Klin ) vorbeau de o prevalenţă de 10/10.000 pentru autismul clasic, 60-70/10.000 pentru toate tulburările pervazive de dezvoltare-TPD (Autism, Sindrom Asperger, Sindrom Rett, Tulburarea dezintegrativă a copilăriei şi Tulburări globale de dezvoltare – nespecificate altfel/PDD NOS), se poate spune că din cele peste 6 milioane de copii ai României, aproximativ 6000 ar avea autism clasic, iar cca 36000-42000 TPD. 

Considerăm că cea mai mare parte din aceşti copii sunt încă nediagnosticaţi şi nu a existat până acum nici un interes special şi eforturi conjugate ale agenţiilor/ministerelor de resort în realizarea unui plan, strategii naţionale privind identificarea, evaluarea, diagnosticarea şi intervenţia timpurie în cazul copiilor cu  autism sau de creare a unui plan naţional educaţional sau de oportunităţi educaţionale care să ţină seama de caracteristicile lor specifice de învăţare, respectiv planuri de servicii adecvate tinerilor şi adulţilor cu  autism, planuri care să aibă corespondent şi în realitate.

Încercând să aflăm numărul copiilor cu tulburări din spectrul autismului aflaţi în evidenţa direcţiilor judeţene de protecţie a drepturilor copiilor, Autism România a constatat că există foarte puţini astfel de copii înregistraţi la nivelul judeţelor.

În schimb, sepcialiştii se confruntă cu un număr foarte mare de copii de vârste mici 2,6-3,6 ani care vin la consultaţie pentru prima dată cu  o simptomatologie de tip autist/ TSA ( 1- 2 cazuri noi pe săptămână ). 

Dar cu toată această creştere a numărului de copii diagnosticaţi cu TSA, considerăm că mulţi rămân nediagnosticaţi încă. Ceea ce îngrijorează este faptul că marea majoritate a copiilor, neavând un diagnostic sau având unul incorect, dar chiar şi dintre cei cu diagnostic corect, sunt în afara oricărei forme de terapie, educaţie sau beneficiază chiar de tratamente sau educaţie greşite.

Consecinţa acestui fapt este reducerea drastică, până la eliminare, a şanselor de dezvoltare a copilului, prin neacordarea de şanse egale la dezvoltare ulterioară, dependenţa maximă sau totală de un adult, izolarea, marginalizarea, sărăcia, disperarea familiilor persoanelor cu autism. 

Autismul şi problematica persoanelor cu autism sunt puţin cunoscute în România, iar nevoile acestor persoane nu sunt satisfacute, serviciile sunt neadecvate, situaţia lor fiind adesea dramatică. Exista la aceasta oră metode şi terapii de reabilitare care le oferă celor a căror viaţă este marcată de autism posibilitatea de a se educa şi dezvolta, dar acest lucru este posibil doar în cazul în care asistenţa oferită este cât mai timpurie, profesionistă şi intensivă, oferită în cadrul comunităţii. Lipsa, însă, a asistenţei adecvate, potrivite nevoilor lor specifice (servicii de diagnosticare, evaluare, de intervenţie timpurie, de terapie şi educaţie adecvate, servicii sociale, de angajare în muncă şi menţinere a locului de muncă, de recreere), înseamnă negarea oportunităţilor de dezvoltare a acestor persoane şi de participare în comunitate. 

Potrivit documentelor internaţionale pe care şi România le-a ratificat, copiii cu nevoi speciale au drepturi egale cu toţi ceilalţi copiii: dreptul la recuperare, la şanse egale în educaţie, la servicii de sprijin adecvate, adaptate nevoilor fiecăruia, care să le asigure progresul, conform potenţialului individual, pentru că fiecare copil are potenţial de recuperare. 

Cu sprijin adecvat, timpuriu si intensiv, starea unui copil cu TSA poate fi ameliorata semnificativ. Pentru a acorda insa acest sprijin, este nevoie ca un medic sa identifice cat mai precoce semnele care il pot situa in spectrul autist si sa recomande un plan de interventie individualizat. Consideram ca medicul de familie al fiecarui copil trebuie sa fie informat in legatura cu TSA si sa fie capabil sa participe aplicand M-CHAT la depistarea precoce a acestor tulburari, el fiind prima veriga care poate da startul la recuperarea acestor copii.


Conform noilor studii, pediatrii recomanda cu tarie screening-ul pentru autism in randul copiilor pana la 2 ani, chiar de doua ori pana la aceasta varsta, deoarece simptomele autismului se agraveaza cu timpul, cei afectati isi pierd treptat toate abilitatile si pot deveni violenti si autoagresivi si de cele mai multe ori ajung sa fie institutionalizati.


Se recomandă efectuarea screening-ului copiilor pentru identificarea autismului, cu ocazia consultaţiilor efectuate regulat, conform programelor de monitorizare a sănătaţii copiilor. Aceasta politica îi ajuta pe medici să identifice semnele de autism într-un stadiu timpuriu al evoluţiei, favorizănd copilul să-şi atingă potenţialul său maxim. 
În cazul în care se recunoaşte prezenţa unei întârzieri în dezvoltare la un copil, testările ulterioare îl pot ajuta pe psihiatru să determine dacă această problemă este legată de autism, de alta tulburare pervaziva de dezvoltare sau de o afecţiune cu simptome similare.

	După capitolul IV se introduce un nou capitol IV1 cu urmatorul conţinut:

Capitolul IV1 

Educaţia şi integrarea socio-şcolară a persoanelor cu tulburări din spectrul autist

Art.203 alin.(1) Copiii, adolescenţii şi adulţii diagnosticaţi cu o tulburare din spectrul autist au dreptul să fie integraţi în învăţământul preşcolar, şcolar, gimnazial, liceal şi universitar de masă.

alin.(2)Copiii, adolescenţii şi adulţii diagnosticaţi cu o tulburare din spectrul autist au dreptul să urmeze cursurile tuturor formelor de învăţământ de masă asistaţi de un însoţitor şcolar care să spijine procesul de integrare. 

alin.(3) În sensul prezentei legi, prin “însoţitor şcolar” se înţelege părintele, asistentul personal, tutorele, educatorul care urmeaza cursuri de formare pentru însoţirea şcolară sau un terapeut autorizat de organele abilitate şi supervizat de un medic psihiatru pediatru sau de un Centru de Recuperare. 

alin.(4) Însoţitorul şcolar are obligaţia de a respecta indicaţiile făcute de echipa terapeutică din Centrul de Recuperare şi de a-şi însuşi tehnici eficiente care să îi permită să contribuie activ la recuperarea socială a persoanei cu tulburări din spectrul autist pe care o asistă. Activitatea acestuia va fi analizată trimestrial de membrii echipei terapeutice din cadrul unui Centrul de Recuperare
alin. (5) Însoţitorul şcolar are obligaţia de a urma cursuri speciale susţinute de Centrele de Recuperare, Agenţiile pentru Ocuparea Forţei de Muncă şi/sau Ministerul Educaţiei şi Învăţământului şi are obligaţia de a implementa programele terapeutice specifice.

alin.(6) Asistenţii personali ai copiilor cu tulburări din spectrul autist pot însoţi copiii în unităţile de învăţământ preşcolar după ce au absolvit un curs de formare. 

alin.(7) Persoanele cu tulburări din spectrul autist integrate în învăţământul de masă în ciclul primar, gimnazial şi liceal sunt sprijinite de un însoţitor şcolar specializat angajat de autorităţile publice locale.

alin.(8) În cazul în care medicul specialist împreună cu echipele terapeutice, prin interviuri cu familia, discuţii cu cadrele didactice, analizarea progreselor făcute de elev şi vizite în unităţile de învăţământ constată ineficienţa însoţitorului şcolar ca parte a procesului de integrare în învăţământul de masă pot propune, în baza unui raport socio-psihologic, angajarea altui însoţitor şcolar.

alin.(9) Fişa postului însoţitorului şcolar

a) Însoţitorul şcolar preia copilul de la domiciliu şi îl însoţeşte la unitatea de învăţământ la care este înscris.
b) participă la cursuri alături de copil şi îi oferă sprijin când este cazul folosind tehnicile însuşite în cadrul cursurilor organizate de centrele de recuperare, Agenţiile pentru Ocuparea Forţei de Muncă  şi Ministerul Educaţiei şi Învăţământului.
c) colaborează cu cadrele didactice, familia şi echipa terapeutică monitorizând progresele copilului.
d) Este parte integrantă a echipei terapeutice şi furnizează celorlalţi membri ai echipei informaţii scrise sau în format electronic legate dificultăţile şi progresul înregistrat de copil. 

Art.204 alin.(1) Integrarea în învăţământul de masă a unei persoane diagnosticată cu o tulburare din spectrul autist se face în baza recomandării scrise din partea unui medic psihiatru sau, după caz, a unei echipe terapeutice formată din cel puţin un medic, un psiholog  şi un asistent social din cadrul unui centru de recuperare.

alin.(2) Medicul psihiatru sau echipa terapeutică face recomandarea scrisă de integrare în învăţământul de masă în urma unui examen complex pe arii de dezvoltare în cadrul căruia persoana cu o tulburare din spectrul autist face dovada însuşirii abilităţilor cognitive, sociale, de comunicare şi limbaj minime, corespunzătoare vârstei, care să îi permită integrarea în învăţământul de masă cu sprijinul însoţitorului, familiei şi al cadrelor didactice.

alin.(3) În cazul în care în urma examinării persoana cu o tulburare din spectrul autist nu întruneşte criteriile stabilite de medicul psihiatru sau echipa terapeutică care să îi permită integrarea şcolară în învăţământul de masă, părinţii sau tutorii legali au are dreptul de a solicita o nouă examinare ori de câte ori progresul terapeutic înregistrat de copilul, adolescentul sau adultul cu o tulburare din spectrul autist justifică repetarea examinării.

alin.(4) Copiii, adolescenţii şi adulţii cu tulburări din spectrul autist au dreptul să beneficieze de suport vizual suplimentar necesar participării la cursuri. 

alin.(5) Cadrele didactice din şcolile de masă în care sunt integraţi copiii cu tulburări din spectrul autist au dreptul să solicite şi să beneficieze de informaţii despre tipurile de terapii urmate de persoana cu tulburări din spectrul autist, de material suportiv şi de consiliere.

alin.(6) În intervalul de timp în care persoana cu tulburări din spectrul autist urmează terapii incluzive specifice într-un centru de recuperare, în vederea integrării în învăţământul de masă, are dreptul de a participa la cursuri şi în cadrul unităţilor de învăţământ special cu însoţitor, sau în clase de preintegrare, special constituite, în centrele de recuperare. 

alin.(7) Clasele speciale de preintegrare sunt clase speciale constituite pe grupe de vârstă în şcolile speciale sau/şi în centrele de recuperare în care persoanelor cu tulburări din spectrul autist li se predau abilităţile de participare la curs în vederea integrării în învăţământul de masă.

alin.(8) După caz, persoanele cu tulburări din spectrul autist integrate în învăţământul de masă pot beneficia de sprijinul şi resursele claselor speciale de preintegrare. 

Art.205 alin.(1) Clasele speciale de preintegrare sunt organizate pe sistemul TEACHH în şcoli de masă, şcoli speciale, grădiniţe şi Centre de Recuperare, cel puţin una în fiecare judeţ, pentru copiii cu tulburări uşoare şi pentru recuperarea cărora este esenţială integrarea în învăţământul de masă. Funcţionarea acestora este asigurată de Consiliile Judeţene.

alin.(2) Activitatea în clasele speciale de preintegrare în care accentul se pune pe însuşirea abilităţilor de participare la lecţii este susţinută de personalul centrelor de recuperare, psihopedagogi, educatori, tutori, învăţători sau profesori şi este supervizată de un psiholog.

alin.(3) Persoanele cu tulburări din spectrul autist au dreptul de a repeta clasa atunci când medicul psihiatru şi/sau echipa terapeutică decid că acest demers are utilitate terapeutică.

alin.(4) Odată integrate în învăţământul de masă, persoanele cu tulburări din spectrul autist beneficiază de toate drepturile prevăzute de legislaţia în vigoare pentru copiii cu cerinţe educative speciale (CES).

alin.(5) Elevii cu tulburări din spectrul autist integraţi în învăţământul de masă beneficiază complementar de serviciile unui profesor de sprijin în clasă, profesor itinerant, servicii de compensare-corectare specifice desfăşurate în cabinete şi centre din şcoală sau în afara şcolii obişnuite (logopedie, reeducare neuro-motorie, psihoterapie, etc), în funcţie de nevoi. 

alin.(6) În vederea facilitării procesului de integrare, în strânsă colaborare cu însoţitorul, cadrele didactice au obligaţia de a invita copilul să participe activ la lecţii, de a defini sarcinile, de a oferi sprijin gradual secventializând sarcinile, şi de a întări comportamentul pozitiv al copilului.

alin.(7) Unităţile de învăţământ de masă în care sunt integrate persoanele cu tulburări din spectrul autist pot beneficia de sprijinul instituţiilor de protecţie socială, al altor organizaţii de stat şi particulare, al societăţilor de binefacere, al persoanelor fizice sau juridice din ţară şi din străinătate, pentru stimulare, compensare şi recuperare a deficienţelor.

alin.(8) Ministerul Muncii şi Protecţiei Sociale, împreună cu alte organisme guvernamentale sau neguvernamentale cu preocupari în domeniu, asigură integrarea în viaţa activă, în forma corespunzătoare de muncă, a absolvenţilor învăţământului integrat, potrivit calificării obţinute şi în condiţiile prevăzute de legislaţia în vigoare.

Art.206 alin.(1) Persoanele cu tulburări din spectrul autist diagnosticate cu (Autism infantil; Sindromul Rett; Tulburarea dezintegrativă a copilăriei; Tulburarea Asperger; Tulburări pervazive de dezvoltare nespecificate -Autismul atipic) sunt încadrate în gradul de handicap grav şi beneficiază de toate drepturile ce decurg din această încadrare prevăzute de legislaţia în vigoare până la recuperarea totală demonstrată prin obţinerea unui nivel de autonomie corespunzător vârstei cronologice. 

alin.(2) În cazul în care în urma terapiei, copilul cu o tulburare din spectrul autist trece dintr-un grad de handicap grav – în alt grad de handicap (accentuat, uşor) şi îşi pierde dreptul la asistent personal conferit de încadrarea în gradul de handicap “grav”, îşi păstrează dreptul la “însoţitorul şcolar” care implementează terapia de integrare până la împlinirea vârstei de 14 ani sau la absolvirea ciclului gimnazial. 

alin.(3) Însoţitorii şcolari” sunt angajaţi de administraţiile publice locale pe posturile eliberate de asistenţii personali. 

alin.(4) În cazul în care procesul de integrare şcolară în învăţământul de masă eşuează, persoanele cu tulburări din spectrul autist au dreptul de a urma cursurile unităţilor de învăţământ special, beneficiind de toate drepturile prevăzute de legislaţia în vigoare.


	În forma propusă de iniţiator proiectul nu este complet şi nu reglementează decît formarea profesionala a practicienilor de terapii centrate pe autism, neţinînd cont de nevoile reale ale persoanelor cu tulburări din spectrul autist în vederea recuperării şi integrării lor socio-şcolare. Astfel, în vederea integrării socio-şcolare s-a impus ca necesitate abandonarea practicii izolării elevilor cu deficiente în instituţii segregate, care formează indivizi insuficient adaptaţi pentru a face faţă exigenţelor societăţii. Conceptul de integrare şcolară în învăţământul de masă este parte a intervenţiei terapeutice asupra copilului diagnosticat cu autism. Conceptul de integrare şcolară, pentru un copil cu potenţial, susţine că acesta are dreptul sa fie in compania copiilor normali, în aşa fel încât să poată învăţa comportamente sociale adecvate pe care să şi le însuşească gradual în procesul de dezvoltare. Pentru a profita de această oportunitate copilul trebuie integrat în învăţământul de masă pentru a se putea adapta la viaţa socială. Educaţia integrată este o replică a sistemului de învăţământ clasic. Prin modul de organizare şi alte caracteristici răspunde nevoilor educaţionale ale tuturor copiilor cu tulburări din spectrul autist. La baza constituirii acestei forme de educaţie care funcţionează peste tot în lumea occidentală stau: respectarea “Drepturilor fundamentale ale copilului”;  principiul “educaţiei pentru toţi copiii”; principiul “integrării” şi “normalizării”; pedagogia suportivă şi discriminarea pozitivă; principiul “individualizării educaţiei” şi “egalizarării şanselor de acces la educaţie a tuturor copiilor” indiferent de CES (cerinţe educative speciale) etc. În vederea finalizării procesului de recuperare şi integrare socială, copiii cu tulburări din spectrul autist au nevoie în primii VIII ani de suport terapeutic în învăţâmântul de masă şi acesta se concretizează prin prezenţa la cursuri a unui asistent personal specializat – în ciclul preşcolar şi a unui însoţitor şcolar specializat în integrarea socio-şcolară a persoanelor cu tulburări din spectrul autist – în ciclul primar, gimnazial şi liceal. Aceaste amendamente au drept scop protecţia reală a persoanelor cu tulburări din spectrul autist şi creşterea şanselor de recuperare ale acestora.

